Nemeth Novak Ivona

Zadaća za 12.2.2025. - **Dizajn istraživanja s velikim N, s malim N te sa studijom slučaja**

Tema: Analiza rezultata predsjedničkih izbora u SAD-u 2024.

**Istraživački dizajn s velikim N**

Cilj je analizirati obrasce glasovanja na predsjedničkim izborima u SAD-u 2024. godine koristeći statističke metode. Podaci za analizu uključuju rezultate izbora po saveznim državama, demografske podatke glasača, ekonomske indikatore i povijesne trendove glasovanja. Koristeći komparativnu te statističku metodu moguće je identificirati ključne čimbenike koji su utjecali na ishod izbora u pojedinoj saveznoj državi. Koristeći regresijsku analizu ispitat će se kako su nezaposlenost, etnička struktura i obrazovna razina birača utjecali na podršku kandidatima, te kako su promjene u registraciji birača od 2020. do 2024. utjecale na konačne rezultate u pojedinim državama. Kao izvor podataka koriste se globalne i nacionalne baze podataka te službeni statistički podaci (npr. US Census Bureau, Federal Election Commission, Pew Research Center).

**Istraživački dizajn s malim N**

Komparativnom metodom analiziraju se tri ključne savezne države, Pennsylvania, Georgia i Arizona, poznate po svojoj izbornoj neizvjesnosti i u kojima su i Harris i Trump provodili intenzivnu kampanju. Istraživanje uključuje podatke o rezultatima glasovanja, ankete o biračkim preferencijama, analizu medijskog diskursa i političke kampanje, te procjenu utjecaja specifičnih događaja na izborne preferencije (npr. pokušaj atentata na predsjedničkog kandidata Trumpa). S obzirom da se radi o tri odabrana „n“ slučaja (države) istraživanje uključuje i usporedbu medijskih kampanja, trendova ranog glasovanja i promjena u biračkom tijelu u odnosu na prethodne izbore. Takva analiza omogućuje detaljniji uvid u razloge koji su utjecali na ishod izbora u različitim političkim kontekstima.

**Studija slučaja**

Primjenjujući teorijski okvir političkog ponašanja i izborne sociologije provodi se dubinska analiza predsjedničkih izbora u saveznoj državi Wisconsin kako bi se istražili specifični faktori koji su utjecali na izborni rezultat. Ova država često ima tijesne izbore, a analizom lokalnih političkih kampanja, specifičnih politika koje su utjecale na birače i percepcije ključnih društvenih skupina može se dobiti detaljnije razumijevanje čimbenika koji su oblikovali ishod glasovanja. U istraživanju se koriste kvalitativni i kvantitativni izvori podataka, uključujući analizu političkih kampanja, medijskih izvještaja, glasačkih obrazaca, intervjue s političkim analitičarima, predstavnicima kampanja i glasačima. Ovakav pristup izbornoj analizi omogućava dubinsko razumijevanje dinamike izbora u jednoj državi, ali se ne može generalizirati, odnosno preslikati na druge slučajeve (države).